钦定古今图书集成/明伦汇编/官常典/第345卷 > 李京
## 钦定古今图书集成/明伦汇编/官常典/第345卷 > 李京

按《宋史》本传：“京字伯升，赵州人。进士中第，历平定军
判官，冀州推官，改大理寺丞，知魏县。奉法严正，吏不
便，欲以奇中京，遂相率遁去。监司果议以苛刻斥京，
知府任布曰：‘如此适堕吏计中’。京赖以免。徙永昌县，
通判赵州。王拱辰荐为监察御史，里行，迁监察御史。
时太史言日当食不食，群臣皆贺。京上疏曰：‘陛下因
天之戒，恐惧修省，避正殿，减常膳，故精意感格，日当
食而阴云蔽亏，虽宋景公之荧惑退舍，商大戊之桑
谷并枯，无以异也。然臣区区窃有所疑者：自宝元初，
定襄地震，坏城廓，覆庐舍，压死者以数万人。殆今十
年，震动不已，岂非西北二边有窥中国之意乎？二月，
雷发声，在《易》为豫，言万物出地，皆悦豫也。八月收声，
在《易》为《归妹》，言雷声入地，避群阴之害也。今孟夏雷
未发声，岂非号令不信乎？愿陛下饬边臣，备戎狄，戒
辅臣慎出命，以厌祸于未形。又尚美人弃外馆多年，
比闻复召入，臣虑假媚道以为蛊惑，宜亟绝之。苗继
宗嫔御子弟，乃缘恩私为府界提点，宜割帷薄之爱，
重名器之分，庶几不累圣政’。”仁宗嘉纳。授右正言、直
集贤院、同管勾国子监，加史馆修撰。数上书论事，宰
相贾昌朝不悦。京尝属侍御史吴鼎臣荐推直官李
实，鼎臣希昌朝意，以告中丞高若讷。若讷为鼎臣上
京𥳑，谪京太常博士、监鄂州税。既至，引令狐峘、钱徽
事言：“臣为御史、谏官，首尾五年，凡六上章，四亲对，自
陈疾故，恳求外补。臣之出处，粗有本末。向者在台，见
《入阁图》，三院御史立班各异。闻元日将入阁，而御史
王贽、何郯皆谒告归。会推直官李实岁将满，因简鼎
臣，宜留实补御史，鼎臣亦谓议协公望。不意逾两月，
乃诬臣与实为朋党。臣初被黜，阅诸橐中，鼎臣所遗私书别纸故在，臣令男谌亟悉焚毁。臣与实僚友，鼎
臣乡曲之旧，鼎臣为御史，臣延誉推引，实有力焉。待
之不疑，因以诚告。岂谓倾险包藏，甘为鹰犬，惟陛下
察之。”未几卒官，诏录谌为郊社斋郎。鼎臣，棣州人，既
逐京，会昌朝罢。夏竦自北京召为相，鼎臣先论竦在
并州杖杀私仆，复与谏官、御史言竦论议与陈执中
异，不可共事。竦既罢，遂以刑部员外郎知谏院。上言：
“朝廷方与契丹保誓约，而杨怀敏增广塘水，辄生事，
民或怨叛，虽斩怀敏无及矣。”遂为河北体量安抚，令
经度塘水利害，而鼎臣更顾望，依违不能决。昌朝与
都转运使施昌言议河事不合，鼎臣自度支副使拜
天章阁待制，代昌言，数月卒。